Salarisse krimp vir 3de maand in ’n ry | Netwerk24
Deur Hanlie Stadler 29 Mei 2019 13:07
Suid-Afrikaners se besteebare inkomste raak al minder. Foto: Getty Images
Suid-Afrikaners se koopkrag het in April vir die derde maand in ’n ry gedaal.
Salarisse styg nou al sedert Februarie baie minder as die inflasiekoers, volgens BankservAfrica se maandelikse indeks bekend as die Beti.
Nominaal het salaristrekkers gemiddeld net 2,7% meer verdien as ’n jaar gelede, vir ’n gemiddelde salaris ná aftrekkings van R15 037.
As inflasie egter bygewerk word, het die gemiddelde reële salaris die afgelope jaar met 1,5% gedaal tot R13 741. Inflasie was in April 4,4%.
Reële besteebare inkomste verwys na die bedrag wat in mense se bankrekening beland ná aftrekkings soos belasting, maar aangepas vir inflasie. Selfs al is die nominale bedrag dus hoër, kan verbruikers minder daarmee doen.
Mike Schüssler, hoofekonoom van Economists.co.za en samesteller van die indeks, sê die daling is ’n aanduiding van hoe laag verhogings in die private sektor op die oomblik is, want staatsamptenare het in April hul verhogings gekry en dit was meer as die inflasiekoers op tussen 5,2% en 6,2%. Staatsamptenare verteenwoordig byna 30% van die totale salarisse wat BankservAfrica meet.
Totale bedrag daal
Die totale bedrag van salarisse en pensioene wat uitbetaal is, het in nominale waarde met 0,9% gedaal. Dis deels omdat minder mense ’n salaris ontvang – werkloosheid is aan die styg – en deels omdat salarisverhogings die afgelope ruk klein was.
Die private pensioene wat in Suid-Afrikaanse bankrekeninge inbetaal is, het in April met 5,2% – dus met meer as die inflasiekoers van 4,4% – gestyg. Dis die vinnigste groei sedert Junie 2018.
Pensioene beloop gemiddeld kwalik die helfte van salarisse op R7 317 (nominaal)
Die styging weerspieël dalk die feit dat pensioentrekkers hul pensioen verhoog het in die lig van die sterk styging in aandeelpryse in die eerste kwartaal van die jaar, maar Schüssler sê pensioene het die afgelope paar jaar ook gestyg, selfs toe die plaaslike aandelebeurs power gevaar het. Dit kan beteken dat mense meer geld onttrek as wat volhoubaar is.
Meer oor: Bankservafrica | Inflasie | Salarisse | Inflasiekoers